《游破山寺睹翁常熟师遗墨感赋》
清代·俞明震

出郭晨气清，鸟声杂悲喜。初日明高林，山在绿阴底。

何处觅禅关，潭空竹烟起。郁郁松禅翁，放逐曾经此。

寺僧索题额，留作藏山纸。神味在青冥，泼墨皆云水。

从知忧患心，妙契清净理。前游已隔世，樵径青未已。

山随人意深，万事沧桑里。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。